b'\n_START_ARTICLE_\nLapin matkailu\n_START_PARAGRAPH_\nLapin matkailu tarkoittaa matkailua, joka suuntautuu kotimaasta ja ulkomailta Suomen Lappiin. Suomen Lappia on pyritty jakamaan Per\xc3\xa4meren rannikon Meri-Lappiin ja pohjoiseen Tunturi-Lappiin. Usein Kuusamo ja sen lentoasema lasketaan mukaan Lapin matkailuun, vaikka Kuusamo sijaitsee Pohjois-Pohjanmaan maakunnan puolella. Lapin matkailulle on ominaista voimakas sesonkiluonteisuus. Lapin matkailu jakaantuu talvi- ja kes\xc3\xa4sesonkeihin, joista ensimm\xc3\xa4inen on vilkkaampi. Matkailun vilkkain kuukausi on joulukuu. Lapin matkailua pyrit\xc3\xa4\xc3\xa4n kehitt\xc3\xa4m\xc3\xa4\xc3\xa4n ymp\xc3\xa4rivuotiseksi._NEWLINE_Lapin matkailuvaltteja ovat joulupukki, revontulet ja Euroopan puhtain ilma. Talviset maisemat ja laskettelu- ja hiihtomahdollisuudet ovat pienempi\xc3\xa4 tekij\xc3\xb6it\xc3\xa4. Rovaniemen osuus kaupunkina Lapin y\xc3\xb6pymisist\xc3\xa4 on noin 26 prosenttia. Matkailijoita saapuu Ison-Britannian ja Hollannin kaltaisista maista, joissa ei ole kunnollista talvea, eik\xc3\xa4 lunta n\xc3\xa4hd\xc3\xa4 v\xc3\xa4ltt\xc3\xa4m\xc3\xa4tt\xc3\xa4 vuosiin._NEWLINE_Kotimainen matkailu on y\xc3\xb6pymisten m\xc3\xa4\xc3\xa4r\xc3\xa4ll\xc3\xa4 pysynyt samalla tasolla vuosikymmenen. Tuohon tilastoon kuuluvat vain majoituspaikat, joissa on v\xc3\xa4hint\xc3\xa4\xc3\xa4n 20 vuodepaikkaa. Todellisuudessa kotimaisen matkailun m\xc3\xa4\xc3\xa4r\xc3\xa4 on kasvussa. Kansainv\xc3\xa4listen y\xc3\xb6pymisten m\xc3\xa4\xc3\xa4r\xc3\xa4ss\xc3\xa4 on kasvutrendi.\n_START_SECTION_\nHistoria\n_START_PARAGRAPH_\nLapin matkailun luominen aloitettiin 1900-luvun alkupuolella, ja se oli kansallinen ponnistus, jossa p\xc3\xa4\xc3\xa4t\xc3\xb6kset tehtiin Helsingiss\xc3\xa4. Aluksi Lapin matkailua luotiin kansallisromanttisen maisemasuhteen varaan, ja sit\xc3\xa4 olivat tekem\xc3\xa4ss\xc3\xa4 Suomen matkailijayhdistys, valtio ja Alkoholiliike. My\xc3\xb6hemmin Lappi siirtyi massaturismin aikakaudelle ja Lapissa alettiin keskitty\xc3\xa4 toiminnalliseen matkailuun._NEWLINE_Idean Lapista joulupukin kotipaikkana sai brittil\xc3\xa4inen Steve Mitchell vuonna 1982. H\xc3\xa4n oli vaikuttunut Lapista lomakohteena jo kymment\xc3\xa4 vuotta aikaisemmin. British Airways laskeutui Rovaniemelle ensimm\xc3\xa4isen kerran vuonna 1984._NEWLINE_Vuonna 2019 Rovaniemen keskustaan on suunniteltu 26-kerroksista hotellia.\n_START_SECTION_\nKohteet\n_START_PARAGRAPH_\nTilastokeskuksen tilastossa Lapin matkailu jakaantuu seuraaviin alueisiin: Levi, Pyh\xc3\xa4-Luosto, Rovaniemi, Saariselk\xc3\xa4, Meri-Lappi ja Yll\xc3\xa4s._NEWLINE_Meri-Lapissa sesonki keskittyy kev\xc3\xa4\xc3\xa4seen. Kemiss\xc3\xa4 sijaitsee talvisin Kemin lumilinna. Rovaniemi on br\xc3\xa4nd\xc3\xa4tty Joulupukin viralliseksi kotikaupungiksi. Lapissa kerrotaan olevan kahdeksan vuodenaikaa tavanomaisten nelj\xc3\xa4n sijaan. Lapissa on runsaasti luontoa ja sen erikoisuuksia ovat mm. porot, revontulet, lohijoet ja j\xc3\xa4rjestett\xc3\xa4v\xc3\xa4t kelkkailuretket._NEWLINE_Lapissa sijaitsee useita laskettelukeskuksia. Suomen kolme suurinta hiihtokeskusta, Yll\xc3\xa4s, Levi ja Ruka, sijaitsevat kaikki Lapin tuntureilla. Lapissa on pohjoisesta sijainnista johtuen pitk\xc3\xa4t talvet ja laskettelukeskusten kaudet ovat pitki\xc3\xa4. Levist\xc3\xa4 on kasvanut 28 000 vuodepaikan laskettelukaupunki, jonka rakennuksiin on otettu mallia Alpeilta. Yll\xc3\xa4kselle tavoitellaan 50 000:ta vuodepaikkaa. Pyh\xc3\xa4tunturille ja Suomulle kaavaillaan yhteens\xc3\xa4 yli 20 000 uutta vuodepaikkaa parinkymmenen vuoden kuluessa._NEWLINE_Lapissa on kes\xc3\xa4ll\xc3\xa4 y\xc3\xb6tt\xc3\xb6m\xc3\xa4t y\xc3\xb6t. Golfkentti\xc3\xa4 on Lapissa nelj\xc3\xa4ss\xc3\xa4 paikassa. Suomen pohjoisin golfkentt\xc3\xa4 sijaitsee Levill\xc3\xa4. Tunnetuin Lapin kentist\xc3\xa4 on kahden valtakunnan alueelle ulottuva Tornion Green Zone -kentt\xc3\xa4. Lis\xc3\xa4ksi golfkentt\xc3\xa4 on Kemiss\xc3\xa4, jossa toimii Mainari Golf Club sek\xc3\xa4 Rovaniemell\xc3\xa4, Ounasvaaralla, jossa sijaitsee Arctic Golf._NEWLINE_Sodankyl\xc3\xa4n elokuvajuhlat j\xc3\xa4rjestet\xc3\xa4\xc3\xa4n kes\xc3\xa4isin Sodankyl\xc3\xa4ss\xc3\xa4.\n_START_SECTION_\nK\xc3\xa4vij\xc3\xa4t\n_START_PARAGRAPH_\nLapin matkailulle on ominaista voimakas sesonkiluonteisuus. Lapin matkailu jakaantuu talvi- ja kes\xc3\xa4sesonkeihin, joista ensimm\xc3\xa4inen on vilkkaampi. Viime vuosina my\xc3\xb6s kev\xc3\xa4t ja syksy ovat kasvattaneet suosiotaan. T\xc3\xa4rkeimm\xc3\xa4t p\xc3\xa4\xc3\xa4markkina-alueet ovat Iso-Britannia (l\xc3\xa4hes 300 000 y\xc3\xb6pymysvuorokautta), Saksa (yli 160 000 y\xc3\xb6pymisvuorokautta), Ranska (140 000 y\xc3\xb6pymisvuorokautta) ja Alankomaat (yli 80 000 y\xc3\xb6pymisvuorokautta). Kiinalaisten matkailjoiden m\xc3\xa4\xc3\xa4r\xc3\xa4 on viime vuosina kasvanut huomattavasti, mutta kokonaisvolyymi on toistaiseksi suhteellisen pieni (n. 63 000 y\xc3\xb6pymisvuorokautta). Ven\xc3\xa4l\xc3\xa4isten matkailijoiden huippu ajoittuu tammikuulle, jolloin ven\xc3\xa4l\xc3\xa4iset saapuvat Lappiin oman kalenterinsa mukaiseen joulun ja uudenvuoden viettoon.\n_START_SECTION_\nLiikenne\n_START_PARAGRAPH_\nLappiin p\xc3\xa4\xc3\xa4see autolla, junalla ja lent\xc3\xa4en. Ulkomaalaiset matkailijat saapuvat p\xc3\xa4\xc3\xa4asiassa Lappiin charter-lennoilla. Suurin osa tilauslennoista tulee Iso-Britanniasta. Iso-Britannian lis\xc3\xa4ksi lentoja tehd\xc3\xa4\xc3\xa4n muun muassa Ranskasta, Espanjasta ja jossain m\xc3\xa4\xc3\xa4rin Hollannista. Charterit aloittavat liikenn\xc3\xb6innin Lappiin marraskuussa. Charter-lentoja saapuu joulukuussa Lapin kentille Kuusamo mukaan lukien noin 600. Viime vuosina my\xc3\xb6s suoria reittilentoyhteyksi\xc3\xa4 Euroopasta Lappiin on avattu.  Finavia on nimennyt Pohjois-Suomen lentoasemat Lapland Airports -nimell\xc3\xa4. Lapin matkailua palvelevat useat lentoasemat. Valtaosa joulukuun charter-lennoista lent\xc3\xa4\xc3\xa4 Rovaniemelle ja Kittil\xc3\xa4\xc3\xa4n. Rovaniemen lentoasema sijaitsee Tunturi-Lapissa. Tunturi-Lappiin voi lent\xc3\xa4\xc3\xa4 my\xc3\xb6s laskeutumalla Kittil\xc3\xa4n lentoasemalle. Rovaniemen rautatieasemalle p\xc3\xa4\xc3\xa4see junalla. Junabussi kulkee Kolarin rautatieasemalta Yll\xc3\xa4kselle ja takaisin ymp\xc3\xa4ri vuoden junien aikataulujen mukaan. Meri-Lappiin p\xc3\xa4\xc3\xa4see junalla Kemin rautatieasemalle sek\xc3\xa4 lentokoneella Kemi-Tornion lentoasemalle._NEWLINE_Finavia tiet\xc3\xa4\xc3\xa4 talvisesongin tilauslentojen varausm\xc3\xa4\xc3\xa4r\xc3\xa4t jo marraskuun puoliv\xc3\xa4liss\xc3\xa4.\n_START_SECTION_\nFinavian 55 miljoonan euron investointiohjelma Lapin matkailuun\n_START_PARAGRAPH_\nFinavia tekee Rovaniemen, Kittil\xc3\xa4n ja Ivalon lentoasemille tuntuvat laajennukset ja palveluja lis\xc3\xa4t\xc3\xa4\xc3\xa4n vastaamaan voimakkaasti kasvavia matkustajam\xc3\xa4\xc3\xa4ri\xc3\xa4. Ty\xc3\xb6t alkoivat toukokuun alussa 2018. Matkustajam\xc3\xa4\xc3\xa4rien kasvu Lapin lentoasemilla on ollut enn\xc3\xa4tyksellist\xc3\xa4, ja vuonna 2017 saavutettiin 1,3 miljoonan matkustajan raja. Kasvua edelliseen vuoteen oli 23 prosenttia. Eniten kasvoivat Rovaniemen (+19\xc2\xa0%), Kittil\xc3\xa4n (+26\xc2\xa0%) ja Ivalon (+17\xc2\xa0%) lentoasemat. Investointiohjelman my\xc3\xb6t\xc3\xa4 Lapin lentoasemat pystyv\xc3\xa4t palvelemaan vuosittain kahta miljoonaa matkustajaa.\n_START_SECTION_\nPekingin-lentoreitti Rovaniemelle\n_START_PARAGRAPH_\nVuonna 2017 Suomen valtio on neuvotellut Kiinan valtion kanssa sopimuksen, jonka mukaan Rovaniemen ja Pekingin v\xc3\xa4lille voidaan perustaa lentoreitti.'